Mónosbél Községi Önkormányzat Képviselő-testülete

3345 Mónosbél, Kossuth L. u. 3. Tel.:554-087

Jegyzőkönyv

Készült: Mónosbél Községi Önkormányzat Képviselő-testületének 2015. január 21. napján 15.00 órakor megtartott üléséről, a Mónosbél, Kossuth L. u. 3. sz. alatti önkormányzati épület tanácskozó termében.

Napirend

1. Mónosbél Községi Önkormányzat Képviselő-testületének 2015. évi munkaterve
2. Önkormányzati rendelet a nem közművel összegyűjtött háztartási szennyvíz begyűjtésére vonatkozó közszolgáltatás helyi szabályairól
3. Alpolgármester tiszteletdíja, költségtérítése
4. Az önkormányzati képviselők tiszteletdíjáról szóló önkormányzati rendelet
5. Szociális célú tűzifa támogatás elbírálása – (Zárt ülés)
6. Egyéb ügyek, indítványok

|  |  |  |
| --- | --- | --- |
| ***Határozat száma*** | ***Tárgya*** |  ***Határozat határideje*** |
| 1/2015 (I.21.) | Mónosbél Községi Önkormányzat Képviselő-testületének 2015. évi munkaterve | folyamatos |
| 2/2015 (I.21.) | Koós János vállalkozóval háztartási szennyvíz begyűjtésére vonatkozó közszolgáltatási szerződés megkötése |  2015. január 31. |
| 3/2015 (I.21.) | Alpolgármester tiszteletdíja | azonnal |
| 4/2015 (I.21.) | Önkormányzati segélyek tűzifa formájában | 2015. február 04. |
| 5/2015 (I.21.) | Önkormányzati segély tűzifa formájában | 2015. február 04. |
| 6/2015 (I.21.) | Önkormányzati segély tűzifa formájában elutasítása | 2015. január 27. |
| 7/2015 (I.21.) | Önkormányzati segély Fetter Andrea részére | 2015. január 28. |

|  |  |
| --- | --- |
| ***Rendelet száma*** | ***Tárgya*** |
| 1/2015 (01.26.) | A nem közművel összegyűjtött közszolgáltatás helyi szabályairól |
| 2/2015 (01.26.) | Szervezeti és Működési Szabályzatról szóló 6/2011. (IV.12.) önkormányzati rendelet módosításáról |

Mónosbél, 2015. február 03.

 Varga Sándorné Fehér Lászlóné

 polgármester címzetes főjegyző

**Jegyzőkönyv**

Készült: Mónosbél Községi Önkormányzat Képviselő-testületének 2015. január 21. napján 15.00 órakor megtartott üléséről, a Mónosbél, Kossuth L. u. 3. sz. alatti önkormányzati épület tanácskozó termében.

Jelen vannak: Varga Sándorné polgármester

 Antal József alpolgármester

 Hajnákné Koós Zsuzsanna

 Kovács Zoltán

 Surányi Józsefné önkormányzati képviselők

Hivatalból jelen van: Fehér Lászlóné címzetes főjegyző

Jegyzőkönyvvezető: Horváth Emese

Varga Sándorné polgármester

Köszönti a képviselő-testület tagjait és Fehér Lászlóné címzetes főjegyzőt.

A jelenléti ív alapján megállapítja, hogy az 5 fő képviselő-testületi tag közül 5 fő megjelent. A döntéshozatalban résztvevők száma: 5 fő, az ülést határozatképesnek nyilvánítja és megnyitja.

Javaslatot tesz a napirendek alábbi sorrendben történő megtárgyalására, az 5. és 6. pont megcserélésére, mert a tűzifa támogatás elbírálása zárt ülés keretében történik:

1. Mónosbél Községi Önkormányzat Képviselő-testületének 2015. évi munkaterve
2. Önkormányzati rendelet a nem közművel összegyűjtött háztartási szennyvíz begyűjtésére vonatkozó közszolgáltatás helyi szabályairól
3. Alpolgármester tiszteletdíja, költségtérítése
4. Az önkormányzati képviselők tiszteletdíjáról szóló önkormányzati rendelet
5. Egyéb ügyek, indítványok
6. Szociális célú tűzifa támogatás elbírálása – (Zárt ülés)

Mónosbél Községi Önkormányzat Képviselő-testülete a napirend megtárgyalását 5 igen szavazattal elfogadta.

1. Napirend

**Mónosbél Községi Önkormányzat Képviselő-testületének 2015. évi munkaterve**

Varga Sándorné polgármester

A képviselő-testületnek minden évben egy évre előre meghatározott kötelezően megtárgyalandó és az évközben aktuálisan felmerülő feladatai vannak, melyekről átlagosan havi 1 képviselő-testületi ülésen döntünk. Bizonyos napirendeket 2 fordulóban tárgyalunk, ilyen a költségvetés.

Fehér Lászlóné címzetes főjegyző

A munkaterv napra lebontva látható, de az ülések napja, témaköre változhat, ez függ a jogszabály-változásoktól, pályázatoktól. Mónosbélben általában szerdai napon van ülés, Bélapátfalván hétfőn, Bükkszentmártonban kedden.

Varga Sándorné polgármester

Kéri a képviselő-testület tagjait, hogy szavazzanak Mónosbél Községi Önkormányzat Képviselő-testületének 2015. évi munkaterve elfogadásáról az előterjesztés szerint.

A döntéshozatalban résztvevők száma 5 fő.

Mónosbél Községi Önkormányzat Képviselő-testülete 5 igen szavazattal az alábbi határozatot fogadta el

**1/2015 (I.21.) sz. Képviselő-testületi határozat**

Mónosbél Községi Önkormányzat Képviselő-testülete megtárgyalta és elfogadta Mónosbél Községi Önkormányzat Képviselő-testületének 2015. évi munkatervét (1. sz. melléklet)

 Határidő: folyamatos

 Felelős: Varga Sándorné

 polgármester

II. napirend

**Önkormányzati rendelet a nem közművel összegyűjtött háztartási szennyvíz begyűjtésére vonatkozó közszolgáltatás helyi szabályairól**

Varga Sándorné polgármester

Mónosbélben is vannak még olyan lakások, ahol nincs közmű, és a szennyvíz begyűjtése szennyvízszippantóval történik. Ezeknek a családoknak lehetőséget kell biztosítani a szolgáltatás igénybevételére. A feladatra 2 cég adott be árajánlatot, az egyik az ÉRV ZRt., a másik Koós János ostorosi vállalkozó. A vállalkozói ajánlat összegében már az ürítés díja is benne van. Kedvezőbbnek tartom az ajánlatát. Korábban is igénybe vettük már a szolgáltatását.

Kéri a képviselő-testület tagjait, hogy szavazzanak a nem közművel összegyűjtött háztartási szennyvíz begyűjtésére vonatkozó közszolgáltatás helyi szabályairól a tervezet szerint, 2015. február 01-től 2017. január 31-i tartó időtartamra Koós János vállalkozóval.

A döntéshozatalban résztvevők száma 5 fő.

Mónosbél Községi Önkormányzat Képviselő-testülete 5 igen szavazattal elfogadta **Mónosbél Községi Önkormányzat Képviselő-testületének 1/2015 (01.26) önkormányzati rendeletét** a nem közművel összegyűjtött háztartási szennyvíz begyűjtésére vonatkozó közszolgáltatás helyi szabályairól

(2. sz. melléklet)

Varga Sándorné polgármester

Kéri a képviselő-testület tagjait, hogy szavazzanak a nem közművel összegyűjtött háztartási szennyvíz begyűjtése tevékenység elvégzéséről, Koós János vállalkozó árajánlatának elfogadásáról.

A döntéshozatalban résztvevők száma 5 fő.

Mónosbél Községi Önkormányzat Képviselő-testülete 5 igen szavazattal az alábbi határozatot fogadta el

**2/2015 (I.21.) sz. Képviselő-testületi határozat**

Mónosbél Község Önkormányzatának Képviselő-testülete megtárgyalta és elfogadja Mónosbél Községi Önkormányzat és Koós János egyéni vállalkozó (3326 Ostoros, Hunyadi u. 28.) között 2015. február 1-től 2017. január 31 -ig a nem közművel összegyűjtött háztartási szennyvíz begyűjtésére vonatkozó közszolgáltatási szerződést (3. sz. melléklet).

A Képviselő-testület felhatalmazza Varga Sándorné polgármestert a közszolgáltatási szerződés aláírására.

Határidő: 2015. január 31.

Felelős: polgármester

III. napirend

**Alpolgármester tiszteletdíja, költségtérítése**

Varga Sándorné polgármester

A 2014. október 17-én megtartott alakuló ülésről készült jegyzőkönyvben elírásra került az alpolgármester tiszteletdíjának összege, ezt egy újabb határozattal ki kellene javítanunk. Az alpolgármester nyilatkozhat a költségtérítéséről, amennyiben lemond róla, úgy nem kell külön döntést hoznunk.

Antal József alpolgármester

A költségtérítésről lemondok.(4. sz. melléklet)

Varga Sándorné polgármester

Kéri a képviselő-testület tagjait, hogy szavazzanak Antal József alpolgármester tiszteletdíjáról hozott 51/2014 (X.17.) határozat kijavításáról a határozati javaslat szerint.

A döntéshozatalban résztvevők száma 5 fő.

Mónosbél Községi Önkormányzat Képviselő-testülete 5 igen szavazattal az alábbi határozatot fogadta el

**3/2015 (I.21.) sz. Képviselő-testületi határozat**

Mónosbél Községi Önkormányzat Képviselő-testülete adminisztrációs hiba folytán elírásra került 51/2014. (X.17.) határozatát kijavítja akként, hogy Antal József társadalmi megbízatású alpolgármester tiszteletdíját 2014. október 17. napjától 22.400 Ft/hó összegben állapítja meg.

 Határidő: azonnal

 Felelős: Fehér Lászlóné

 Címzetes főjegyző

IV. napirend

**Az önkormányzati képviselők tiszteletdíjáról szóló önkormányzati rendelet**

Varga Sándorné polgármester

A képviselő-testület tagjainak, valamint esetünkben a Vagyonnyilatkozat vizsgáló Bizottság tagjainak tiszteletdíj állapítható meg, melynek alsó-felső határt nem határoz meg a törvény, de előírja, hogy az önkormányzat kötelező feladatait nem veszélyeztetheti. Költségvetésünk elég szoros, ebből fizetjük a közutak javítását, a segélyeket, a tűzifát, annak fuvardíját, a közvilágítást, és az egyéb önkormányzati kiadásokat. A kommunális adóból a hulladékszállítás költségének egy részét tudjuk fizetni.

Kérek javaslatokat a tiszteletdíj összegére, melyet a február 11-i ülésen fogunk elfogadni.

Surányi Józsefné önkormányzati képviselő

Mennyi volt eddig ennek az összege?

Varga Sándorné polgármester

Bruttó 20.000 Ft volt, melyet adó és járulék levonások terhelnek.

Antal József alpolgármester

Én 15.000 Ft-ra gondoltam. Bélapátfalván mennyi a tiszteletdíj összege?

Fehér Lászlóné címzetes főjegyző

Még nincs megállapítva Bélapátfalván tiszteletdíj.

Varga Sándorné polgármester

Ezzel az összeggel számolunk a költségvetésbe, most nem kell döntenünk, várom a további javaslatokat.

Tájékoztatom a képviselő-testület tagjait, hogy a 6/2011 (IV.12.) sz. önkormányzati rendeletet a Szervezeti és Működési Szabályzatáról módosítani szükséges. Ahhoz, hogy az ÉRV ZRt. Közgyűlésének hatáskörébe tartozó ügyekben is dönthessek, a polgármesterre átruházott hatásköreinek jegyzékét ezzel ki kell egészíteni. Elég bonyolult lenne ezért mindig külön testületi-ülést összehívni.

Kéri a képviselő-testület tagjait, hogy szavazzanak Mónosbél Községi Önkormányzat Szervezeti és Működési Szabályzatáról szóló 6/2011. (IV.12.) önkormányzati rendelet módosításáról a tervezet szerint.

A döntéshozatalban résztvevők száma 5 fő.

Mónosbél Községi Önkormányzat Képviselő-testülete 5 igen szavazattal elfogadta **Mónosbél Községi Önkormányzat Képviselő-testületének 2/2015 (01.26.) önkormányzati rendeletét a** Szervezeti és Működési Szabályzatáról szóló 6/2011 (IV.12.) önkormányzati rendelet módosításáról.

(5. sz. melléklet)

V. napirend

 **Egyéb ügyek, indítványok**

Varga Sándorné polgármester

Lakossági kérelem érkezett Orbán Krisztinától, ezzel kapcsolatosan mindenki megkapta a tervrajzot. Területeket vásárolt 4 tulajdonostól, 44/1, 44/2, 44/3, 44/4 hrsz-al. A terület határa a Petőfi S. útig nyúlik, viszont a két megvásárolt terület között van egy, amely önkormányzati tulajdon. A terület összevonásához ezt is meg kell vásárolnia, ahhoz pedig ezt a területet meg kell osztani, új helyrajzi számot kap és így eladható neki.

Most csak a Földhivatalnál történő eljárás elindításához kérem a testület hozzájárulását. Amikor meglesz a terület megosztása, az új helyrajzi szám, újratárgyaljuk az ügyet.

A képviselő-testület tagjai hozzájárulásukat adták az eljárás elindításához.

A polgármester ismertette az idei évben tartandó rendezvények időpontjait. A tavalyi évhez hasonló programok megrendezésére idén is sor kerül.

Február 14. Farsang: a gyermekek jelmezbemutatója után este 8 órától a felnőtteket várjuk batyus bálra. Számítok a képviselő-testület tagjainak segítségére.

Március 15-i ünnepi műsor.

Április 11. Költészet napi rendezvény

Május 17. Búcsú

Június 13. Családi nap - vállalkozók bevonásával

Augusztus 20-i ünnepi műsor

Augusztus 29. Vállalkozók nyílt gasztronómiai napja

Szeptember 26-27. „Batul” fesztivál

Október 8. Nyugdíjas találkozó

December 5. Mikulás-napi ünnepség

December 12. vagy 22. Adventi gyertyagyújtás

Van lehetőség a Megyei Könyvtártól 3 alkalommal ingyenes előadást rendelni, erre április 11-én lenne alkalom a költészet napi rendezvényen. A többi őszi-téli program is megrendezésre kerül, ha lesz pályázati lehetőség, megpróbáljuk abból fedezni.

A Kossuth út 2 fenyőfája ki lett vágva, ebből lett a templomi karácsonyfánk, szeretném megköszönni a munkájukat.

A volt szennyvíztisztító telep épülete előtt egy területet kellene kialakítani, hogy ezzel az út felől beláthatóvá, biztonságosabbá tegyük, a tuják helyett bokrok ültetésével is. A volt szennyvíztisztító telep elbontásával a képviselő-testület tagjai egyetértettek.

***Mónosbél Községi Önkormányzat Képviselő-testülete a Magyarország helyi önkormányzatairól szóló 2011. évi CLXXXIX. tv. 46. §. 2. bekezdés a) pontja alapján a továbbiakban zárt ülést tart, mivel önkormányzati hatósági ügyet tárgyal.***

k.m.f

 Varga Sándorné Fehér Lászlóné

 polgármester címzetes főjegyző